dh-unibe/image-text_koenigsfelden-charters-post-1500 huggingface dataset:
Allen den, die disen brief ansehent odˀ hoͤrent lesen, kùnden wir, die ✳ ✳ pryorin un̄ die froͧwan gemeinlich des gotzhus
ze Toͤsse, daz wir recht un̄ redlich dur unssˀ gotzhus redlichen nutz un̄ ze vˀsehen meren schaden un̄ mit gemeinnem
rate unssˀ cappittels in eins ewigen koͧffes wise ze koͧffen geben haben den erwirdigen, geistlichen froͧwan, der
✳ ✳ aͤptischin un̄ den ✳ ✳ froͧwan gemeinlich des gotzhus ze Kùngsveld, Sant Claren ordens, ein hus un̄ hofstat,
lit ze Waltzhuͦt zwischent Joh̄s des Hùrlingˀs und Joh̄s Notsteins hùsˀn, un̄ ist disˀ koͧf beschehen umb drye un̄
sechtzig mark silbˀs. aber ein guͤtli, lit ze Obˀn Flachse, gilt jerlich nùn viertel kernen, disˀ koͧf ist beschehen
umb sechs un̄ drissig pfunt pfennīg. un̄ aber ein wingart, lit in Sùngellen by Waltzhuͦt, stossz an Petˀ Frideriches wingarten, der koͧf ist oͧch beschehen umb fùnf un̄ viertzig guldin. die vorbenēptē guͤttˀ allù warē Hans
Heinrices, seligen. des vorgeschriben silbˀs pfennīg un̄ oͧch dˀ guldin wir gentzlich gewtˀ syen un̄ in unsˀn un̄ unsˀs
gotzhus gemeinnen nutz komē un̄ vˀkeret sint. wir habent uns oͧch entzigē un̄ entzihent uns mit disem brief
alles rechten, vordˀung un̄ ansprach, so wir hatten zuͦ den vorgn̄ guͤttˀn allen mit aller zuͦ gehoͤrd, un̄ habent sù
uf geben den egn̄ froͧwan ze Kùngsveld recht un̄ redlich. un̄ also daz es billich un̄ von recht nu un̄ hie nach
guͦt krafft un̄ macht haben sol un̄ mag un̄ daz wir noch unsˀ nachkomen sù noch ir nachkomen dar an fùrbas
niemˀ mer sont bekùmbˀn noch angesprechen mit keinen gerichtē noch rechten, geistlichen noch weltlichen, noch
aͧn gericht, kein weg sus, nach so aͧn gevˀde. ✳ wir hant oͧch gelobt fùr uns un̄ unsˀ nachkomen dˀ egn̄ guͤtter
aller mit aller zuͦ gehoͤrd wˀe ze sinde nach rechte dˀ egn̄ froͧwan ze Kùngsveld un̄ ir nachkomen vor geistlichen
un̄ vor weltlichen gerichten un̄ mit namen an allen den stetten, wa un̄ wen̄ sù sin notdùrftig sint, ane gevˀde
un̄ oͧch als dˀ besigelt brief seit, so sù dar umb hant, undˀ dˀ stat insigel ze Waltzhuͦt. wir entzichent
uns oͧch fùr uns un̄ unsˀ nachkomen in disˀ sache aller friheiten, genaden un̄ briefen, so wir hant vō baͤbsten,
von keysˀn, vō kùngen, vō byschoffen, vō stiftern odˀ vō andnˀ fùrsten un̄ hˀren aller uszùgen un̄ fùnden un̄
allˀ der dingen, da mit wir odˀ unsˀ nachkomen odˀ jeman ze unsˀn wegē disen koͧf odˀ kein ding, daz an disem
brief geschriben stat, vˀwerffen, gesumen odˀ geirren moͤchten, keinē weg sus odˀ so ane gevˀde. ✳ her ùber ze
einē waren, offen urkùnd disˀ vorgeschribn̄ ding aller, das die also vest un̄ stett beliben, so hant wir unsˀs conventes gemein insigel gehenkt an disen brief, dˀ geben ist ze Toͤsse in unsˀm closter, an sant Lucyen tag,
do man vō gots geburt zalt drùzehenhundtˀ jar un̄ dar nach in dem ein un̄ sechtzigosten jare. ✳
Königsf. 311
Staatsarchiv
AARGAU
✳ ùber daz hus ze Waltzhuͦt ✳
K
S ✳ 6 ✳
wie die frown̄ zuͦ Kùngsfeld₎
vō den fròwn̄ zuͦ Toͤsz ✳ ein
hùsz ✳
und hoffstatt ✳
zuͦ Waltzhuͤt ✳ erkoͧfft
um̄ lxiij march
silbers ✳
aber j guͤtli lit in Oberflachs
git jaͤrlich ix f₎ k₎ um̄ xxxvj
lib̄ d₎ ✳
und j wingart₎ lit in Sùngellē
by Waltzhuͦt ✳ umb xlv
g₎
361
c ✳ vij ✳
der ✳ xxij ✳
Nͦ✳ 30 ✳